text: РЕГЛАМЕНТ (ЕС) № 432/2013 НА СЪВЕТА
  от 13 май 2013 година
  за изменение на Регламент (ЕС) № 356/2010 за налагане на някои специфични ограничителни мерки, насочени към определени физически или юридически лица, образувания или органи предвид ситуацията в Сомалия
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 215 от него,
  като взе предвид Решение 2010/231/ОВППС на Съвета от 26 април 2010 г. относно ограничителни мерки спрямо Сомалия (1),
  като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
  като има предвид, че:
  (1)
  С Регламент (ЕС) № 356/2010 на Съвета (2) се налагат ограничителни мерки спрямо лицата, образуванията и органите, посочени в приложение I към този регламент, съгласно предвиденото в Резолюция 1844 (2008) на Съвета за сигурност на ООН.
  (2)
  На 6 март 2013 г. Съветът за сигурност на ООН прие Резолюция 2093 (2013), с която актуализира критериите за определяне, прилагани от Комитета по санкциите към Съвета за сигурност, създаден съгласно Резолюция 751 (1992) относно Сомалия.
  (3)
  На 25 април 2013 г. Съветът прие Решение 2013/201/ОВППС (3), с което се изменя Решение 2010/231/ОВППС и се актуализира по отношение на Резолюция 2093 (2013).
  (4)
  Тази мярка попада в обхвата на Договора и следователно за нейното прилагане е необходимо регулаторно действие на равнището на Съюза, по-специално с цел да се осигури еднаквото ѝ прилагане от страна на стопанските субекти във всички държави членки.
  (5)
  Поради това Регламент (ЕС) № 356/2010 следва да бъде съответно изменен,
  ПРИЕ НАСТОЯЩИЯ РЕГЛАМЕНТ:
  Член 1
  Член 2, параграф 3 от Регламент (ЕС) № 356/2010 се заменя със следното:
  „3. В приложение I са включени физически или юридически лица, образувания или органи, посочени от Съвета за сигурност или Комитета по санкциите, които:
  а)
  извършват или подпомагат действия, застрашаващи мира, сигурността или стабилността на Сомалия, включително действия, представляващи заплаха за мира и помирителния процес в Сомалия или заплашващи със сила федералното правителство на Сомалия или мисията на Африканския съюз в Сомалия (AMISOM);
  б)
  са действали в нарушение на оръжейното ембарго или на забраната за предоставяне на свързана с това помощ, или на ограниченията за препродажба и трансфер на оръжия, както се посочва в параграф 34 от Резолюция 2093 (2013) на ССООН;
  в)
  възпрепятстват предоставянето на хуманитарна помощ за Сомалия или достъпа до нея, или разпределянето ѝ в Сомалия;
  г)
  са политически или военни ръководители, които набират или използват деца във въоръжените конфликти в Сомалия в нарушение на приложимото международно право,
  д)
  са отговорни за нарушения на приложимото международно право в Сомалия, включващи нападения срещу цивилното население, включително срещу деца и жени, в ситуации на въоръжен конфликт, включително убиване и осакатяване, сексуално и основано на пола насилие, нападения на училища и болници и отвличане и насилствено разселване.“
  Член 2
  Настоящият регламент влиза в сила в деня след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави-членки.
  Съставено в Брюксел на 13 май 2013 година.